*VEGA præsenterer*

**Barselona åbner dit pophjerte med dystre og dansevenlige toner**

*De to unge drenge bag duoen Barselona har med deres enorme drivkraft og store kærlighed til musikken, efterladt et varigt aftryk hos musikfans. Nu er de klar til at indtage Store VEGA d. 5. november.*

Barselona har i løbet af de seneste år taget Danmark med storm! Med ikke blot ét men hele to debutalbum, en P3 Guld nominering og optrædener på Roskilde Festival, Heartland og Smukt Fest og udsolgte koncerter i hele landet har de slået deres navn fast som et af de absolut stærkeste nye navne herhjemme.

Rud Aslak og Rasmus Theodor, duoen bag Barselona, har på trods af deres unge alder allerede udgivet to ep’er samt de to anmelderroste debutalbum *Hjertebank* og *Legebørn*, der understreger deres kærlighed til albumformatet og tydeliggør, at Barselona er et af landets mest progressive rockbands. Om de to albums siger bandet:

*”Vi ville bare lave musik, og vi ville lave lige præcis den slags musik vi havde lyst til. Efter nogle måneder havde vi en kæmpe bunke sange, men det var som om at sangene pegede i forskellige retninger, og vi syntes det var forkert og uforeneligt at samle dem på ét album. Det var her vi fandt på idéen om at lave to albums. 'Hjertebank' som er opløftende og dansevenligt og 'Legebørn' som er med udgangspunkt i en organisk instrumentering, et mere dystert tekstunivers og (til tider) et ordentligt skud distortion-guitar.”*

Siden deres koncert på Store VEGA i oktober 2019, har bandet holdt sig væk fra rampelyset og i stedet isoleret sig i studiet. Nu er løfter de dog sløret for deres kommende tour *1 Dag Er Vi 1 Minde*, der løber over efteråret 2020.

**Fakta om koncerten:**  
Barselona (DK)   
Torsdag den 5. november kl. 20:00  
Store VEGA, Enghavevej 40, 1674 Kbh. V  
Billetpris: 180 kr. + gebyr  
Billetsalget starter i dag via VEGAs hjemmeside og Ticketmaster.